**საგრანტო პროგრამა №001-2021**

**„საქართველოს იუსტიციის სამინისტროს სისტემაში ადამიანის უფლებათა დაცვის გაძლიერება, ინოვაციური სერვისების დანერგვა, მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობა და დანაშაულის ეფექტიანი პრევენცია“**

**მუხლი 1. ზოგადი დებულებები**

1. საგრანტო პროგრამა №001-2021 – „საქართველოს იუსტიციის სამინისტროს სისტემაში ადამიანის უფლებათა დაცვის გაძლიერება, ინოვაციური სერვისების დანერგვა, მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობა და დანაშაულის ეფექტიანი პრევენცია“ წარმოადგენს „გრანტების შესახებ“ საქართველოს კანონისა და „იუსტიციის სამინისტროს სისტემაში გრანტის გაცემის წესის დამტკიცების შესახებ“ საქართველოს იუსტიციის მინისტრის 2011 წლის 29 დეკემბრის №160 ბრძანების საფუძველზე დამტკიცებულ საგრანტო პროგრამას (შემდგომ – „საგრანტო პროგრამა“).

2. საგრანტო პროგრამა ხორციელდება საქართველოს იუსტიციის სამინისტროს (შემდგომ – „სამინისტრო“) ადმინისტრაციის (დეპარტამენტი) კოორდინაციით.

3. გრანტის გამცემია სამინისტრო.

4. საგრანტო პროგრამის მთლიანი ზღვრული მოცულობა არის 500 000 ლარი, რომელიც ფინანსდება „საქართველოს 2021 წლის ბიუჯეტის შესახებ“ საქართველოს კანონით სამინისტროსთვის დამტკიცებული ასიგნებიდან. საგრანტო პროგრამით დასახული მიზნების მისაღწევად დაფინანსდება არაუმეტეს 25 საგრანტო პროექტისა (არასამეწარმეო (არაკომერციული) იურიდიული პირის ან ფიზიკური პირის მიერ საგრანტო კონკურსში წარდგენილი საგრანტო წინადადება). საგრანტო კონკურსში გამარჯვებულ თითოეულ ბენეფიციარს გადაეცემა არაუმეტეს 20 000 ლარისა.

5. განმცხადებელს უფლება აქვს, წარმოადგინოს მხოლოდ ერთი საგრანტო წინადადება ერთ მიმართულებაზე.

6. საგრანტო მიმართულებებია:

ა) ადამიანის უფლებათა დაცვის გაძლიერება;

ბ) ინოვაციური სერვისების დანერგვა;

გ) მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობა და დანაშაულის ეფექტიანი პრევენცია.

**მუხლი 2. საგრანტო პროგრამის მიზნები**

1. საგრანტო პროგრამის მიზანია სამინისტროს სისტემაში, სამინისტროს კომპეტენციების გათვალისწინებით, ადამიანის უფლებების დაცვის გაძლიერება, ინოვაციური სერვისების დანერგვა, მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობა და დანაშაულის ეფექტიანი პრევენციის მიზნით ღონისძიებების გატარება.

2. სამინისტრო წარმოადგენს ერთ-ერთ საკვანძო უწყებას, რომელიც ქვეყნის მასშტაბით წამყვან როლს თამაშობს საგრანტო პროგრამით გათვალისწინებული მიზნების მიღწევაში; კერძოდ:

**ა) ადამიანის უფლებათა დაცვის გაძლიერება –** ადამიანის უფლებების დაცვაზე ორიენტირებული მიდგომები დაადამიანის უფლებათა თანამედროვე კონსტიტუციური და საერთაშორისო სტანდარტების დაცვა დემოკრატიული განვითარებისათვის მნიშვნელოვანი პრიორიტეტებია და მიმართულია მოქალაქეთა ღირსეული ცხოვრების უზრუნველყოფისკენ. ერთ-ერთი ძირითადი უწყება ქვეყანაში ადამიანის უფლებათა დაცვის სტანდარტების განმტკიცებისა და აღსრულების კუთხით არის სწორედ სამინისტრო. კერძოდ, სამინისტრო უშუალოდ პასუხისმგებელია პენიტენციურ სისტემაში პატიმრების უფლებების დაცვისა და დანაშაულის პრევენციისა თუ პატიმართა რეაბილიტაცია-რესოციალიზაციის მიმართულებით. ადამიანის უფლებების დაცვასთან ყოველდღიურ კვეთაშია სსიპ „აღსრულების ეროვნული ბიუროს“, სსიპ „იუსტიციის სახლის“, სსიპ „სახელმწიფო სერვისების განვითარების სააგენტოს“, სსიპ „საჯარო რეესტრის ეროვნული სააგენტოს“, სსიპ „დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტოს“, სსიპ „საქართველოს ეროვნული არქივის“, სსიპ „საქართველოს საკანონმდებლო მაცნეს“, სსიპ „საქართველოს ნოტარიუსთა პალატის“, სსიპ „საქართველოს იუსტიციის სასწავლო ცენტრისა“ და „ნარკოვითარების მონიტორინგის ეროვნული ცენტრის“ საქმიანობებიც. ამასთან, სამინისტრო წარმოადგენს „ადამიანთა წამების, არაჰუმანური, სასტიკი ან პატივისა და ღირსების შემლახავი მოპყრობის ან დასჯის წინააღმდეგ მიმართული ღონისძიებების განმახორციელებელი უწყებათაშორისი საკოორდინაციო საბჭოს“, „სისხლის სამართლის რეფორმის უწყებათაშორისი საკოორდინაციო საბჭოს“, „ტრეფიკინგთან ბრძოლის უწყებათაშორისი საბჭოსა“ და „ნარკომანიის წინააღმდეგ ბრძოლის უწყებათაშორისი საკოორდინაციო საბჭოს“ სამდივნოს. გარდა ამისა, სამინისტროს საქმიანობის სფეროს განეკუთვნება სამართალშემოქმედება და ქართული სამართლის საერთაშორისო სტანდარტებთან ჰარმონიზაციის პროცესში მონაწილეობა, ადამიანის უფლებათა საერთაშორისო სასამართლოებში წარმომადგენლობა და გაერთიანებული ერების ორგანიზაციისა და ევროპის საბჭოს ორგანოებში სხვადასხვა თემატურ საკითხზე ანგარიშგების კოორდინაცია, სისხლის სამართლის საერთაშორისო სასამართლოსთან თანამშრომლობის კოორდინაცია და სხვ.

შესაბამისად, სამინისტროს კომპეტენციების გათვალისწინებით, ტრენინგების, სამოქალაქო კამპანიების, ცნობიერების ამაღლების ღონისძიებების (მათ შორის, ვიდეორგოლების დამზადებით), ასევე, მომსახურების შეთავაზების გზით ან/და ხელშეწყობის პროგრამების დანერგვით შესაძლებელია, მიღწეულ იქნეს საგრანტო პროგრამის მიზნები.

**ბ)** **ინოვაციური სერვისების დანერგვა** – სამინისტრო ერთ-ერთი წამყვანი უწყებაა ქვეყნის მასშტაბით სერვისებისა და საჯარო მომსახურების მიწოდების კუთხით; კერძოდ, სამინისტროს კომპეტენციას განეკუთვნება სამართლებრივი ურთიერთდახმარების სფეროში მოქმედი ორმხრივი და მრავალმხრივი საერთაშორისო ხელშეკრულებებით ნაკისრი ვალდებულებების შესრულების კოორდინაცია, ამასთან, მოქალაქეებს მრავალ საჯარო სერვისს სთავაზობენ სსიპ „აღსრულების ეროვნული ბიურო“, სსიპ „იუსტიციის სახლი“, სსიპ „სახელმწიფო სერვისების განვითარების სააგენტო“, სსიპ „საჯარო რეესტრის ეროვნული სააგენტო“, სსიპ „დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტო“, სსიპ „საქართველოს ნოტარიუსთა პალატა“, სსიპ „საქართველოს იუსტიციის სასწავლო ცენტრი“ , სსიპ „საქართველოს ეროვნული არქივი“, სსიპ „ციფრული მმართველობის სააგენტო“, სსიპ „მსჯავრდებულთა პროფესიული მომზადებისა და გადამზადების ცენტრი“, სსიპ „საქართველოს საკანონმდებლო მაცნე“ და სამინისტროს მმართველობის სფეროში მოქმედი სახელმწიფო საქვეუწყებო დაწესებულება – სპეციალური პენიტენციური სამსახური.

ბენეფიციარებისთვის ნებისმიერი ინოვაციური სერვისის შეთავაზება ხელს შეუწყობს ქვეყანაში სერვისების ხელმისაწვდომობას, გამარტივებასა და მომსახურების გაფართოებას.

**გ)** **მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობა** **და** **დანაშაულის ეფექტიანი პრევენცია** – სამინისტროს მმართველობის სფეროში მოქმედი სახელმწიფო საქვეუწყებო დაწესებულება – სპეციალური პენიტენციური სამსახური, სსიპ „დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტო“ და სსიპ „მსჯავრდებულთა პროფესიული მომზადებისა და გადამზადების ცენტრი“ სხვადასხვა მიმართულებით (როგორც სრულწლოვან, ისე არასრულწლოვან სამიზნე ჯგუფებთან დაკავშირებით) ახორციელებენ მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობასა და დანაშაულის პრევენციისკენ მიმართულ ღონისძიებებს. პროცესში მნიშვნელოვანია ბენეფიციართათვის სხვადასხვა სახის სერვისის მიწოდება (ფსიქოსოციალური მომსახურების უზრუნველყოფა, ყოფილ მსჯავრდებულთა დასაქმება, ტრენინგებისა და პროფესიული კურსების შეთავაზება, ცნობიერების ამაღლება, ჯანსაღი ცხოვრების მხარდაჭერა, იურიდიული მომსახურება, სარეაბილიტაციო პროგრამები, აღდგენითი მართლმსაჯულების პროგრამებში ჩართვა, ყოფილ პატიმართა ბიზნესინიციატივების მხარდაჭერა და სხვ.).

შესაბამისად, მსჯავრდებულთა და ყოფილ პატიმართა რეაბილიტაცია-რესოციალიზაციის ხელშეწყობის კუთხით, ასევე, დანაშაულის პრევენციის ღონისძიებების შესახებ საგრანტო წინადადების წარმოდგენა ხელს შეუწყობს საგრანტო პროგრამის მიზანს.

**მუხლი 3. საგრანტო კონკურსში მონაწილეობა**

საგრანტო კონკურსში მონაწილეობის მიღება შეუძლია არასამეწარმეო (არაკომერციული) იურიდიულ პირს ან მის ფილიალს, აგრეთვე, ფიზიკურ პირს (საქართველოს მოქალაქე, პირადობის ნეიტრალური მოწმობის ან ნეიტრალური სამგზავრო დოკუმენტის მქონე პირი, ასევე, აფხაზეთის ავტონომიურ რესპუბლიკაში ან ცხინვალის რეგიონში (ყოფილ სამხრეთ ოსეთის ავტონომიურ ოლქში) ლეგიტიმურად მცხოვრები პირი, რომელიც საქართველოს კანონმდებლობით დადგენილი წესით არის რეგისტრირებული და რომელსაც მინიჭებული აქვს პირადი ნომერი), რომელიც საქმიანობს საქართველოში და დაინტერესებულია საგრანტო პროგრამით გათვალისწინებული მიზნებით და აკმაყოფილებს ამ პროგრამის ფარგლებში შექმნილი საგრანტო საბჭოს მიერ დადგენილ კრიტერიუმებს.

**მუხლი 4. მნიშვნელოვანი ვადები**

|  |  |
| --- | --- |
| საგრანტო კონკურსის გამოცხადების შესახებ განცხადების გამოქვეყნება | არაუგვიანეს 2021 წლის 30 ივლისისა |
| საგრანტო განაცხადის წარმოდგენის ბოლო ვადა | განსაზღვრავს საგრანტო საბჭო, მაგრამ არაუგვიანეს 2021 წლის 31 აგვისტოსი  |
| საგრანტო განაცხადის შეფასება და გადაწყვეტილების გამოქვეყნება | არაუგვიანეს 2021 წლის 14 სექტემბრისა |
| საგრანტო ხელშეკრულების გაფორმება | არაუგვიანეს 2021 წლის 30 სექტემბრისა  |
| საგრანტო ვადა | საგრანტო ხელშეკრულების გაფორმებიდან 3-6 თვე |

**მუხლი 5. პროგრამის გეოგრაფიული გავრცელება**

საგრანტო პროგრამის ფარგლებში დაფინანსებული პროექტები განხორციელდება საქართველოს მთელ ტერიტორიაზე.

**მუხლი 6. პროგრამის მიზნობრივი ჯგუფი**

საგრანტო პროგრამის სამიზნე ჯგუფს წარმოადგენს საქართველოს მოსახლეობა. პროგრამის სამიზნე ჯგუფში მოიაზრებიან როგორც სრულწლოვანი, ისე არასრულწლოვანი ბენეფიციარები.